แนวโน้มหุ้นร่วงรับตัวเลขศก.ทั่วโลกแย่
นักวิเคราะห์ฯคาดตลาดหุ้นไทยเช้านี้แกว่งตัวลง รับตัวเลขเศรษฐกิจทั่วโลกแย่-มูดีส์หั่นเครดิต 15 แบงก์
22 มิ.ย. 2555

นักวิเคราะห์ฯคาดตลาดหุ้นไทยเช้านี้แกว่งตัวลง รับตัวเลขเศรษฐกิจทั่วโลกแย่-มูดีส์หั่นเครดิต 15 แบงก์
นายอภิชาติ ผู้บรรเจิดกุล ผู้อำนวยการสายงานวิเคราะห์เชิงกลยุทธ์ สำนักวิจัยทิสโก้ กล่าวว่า ตลาดหุ้นไทยเช้านี้น่าจะแกว่งตัวลงตามทิศทางดัชนีหุ้นดาวโจนส์ที่ลงแรงถึง 250 จุด เนื่องจากตัวเลขเศรษฐกิจทั่วโลกออกมาไม่ดี โดยดัชนี PMI ภาคการผลิตเบื้องต้นประจำเดือนมิ.ย.ของจีนลดลงเป็นเดือนที่ 8 ติดต่อกันและต่ำสุดในรอบ 7 เดือน ขณะที่ดัชนี PMI ของยูโรโซนเดือนมิ.ย.ก็หดตัวเป็นเดือนที่ 5 รวมทั้งผลสำรวจแนวโน้มธุรกิจเดือนมิ.ย.ของสหรัฐฯร่วงลง -16.6 จุด จากเดือนก่อนหน้า -5.8 จุด
นอกจากนี้ ยังมีปัจจัยลบจากการที่มูดีส์ได้ปรับลดอันดับความน่าเชื่อถือของธนาคารรายใหญ่ 15 แห่งทั่วโลกลง 2-3 ขั้น ประกอบกับ ราคาน้ำมันดิบที่ปรับตัวลงแรงหลุดระดับ 80 ดอลลาร์/บาร์เรล จึงน่าจะส่งผลให้หุ้นที่เกี่ยวข้องกับสินค้าโภคภัณฑ์อ่อนตัวลง ดังนั้น แนะนำให้ชะลอการลงทุนในหุ้นที่เกี่ยวข้องกับวัฏจักรเศรษฐกิจ และหันมาเล่นหุ้นที่เกี่ยวข้องกับการอุปโภคบริโภคภายในประเทศเช่น กลุ่มอาหาร, ค้าปลีก, ไอซีที และธนาคารพาณิชย์  
พร้อมให้แนวรับ 1,143-1,150 จุด แนวต้าน 1,165 จุด